અદાલતમાં થોડો ગૂંચવાડો ઊભો થઈ ગયો. કમરામાં હાજર બધા જ દરદીઓ માદા ભુંડના માતૃત્વહક્ક અને નેપોલિયનના કાયદા અંગે વાતો કરવા લાગ્યા હતા. કંઈક નવું શીખવા મળે ત્યારે ફિલિપિનો લોકો બહુ જ પ્રભાવિત થઈ જતા હોય છે. વસાહતમાં હવે જરૂર કોનરાડો અને માર્સિયાનોને નવી પ્રતિષ્ઠા પ્રાપ્ત થઈ જશે. બંનેને આ બાબતની જાણ હતી. બંનેના મોં પરથી યુદ્ધની ભાવના જાણે હવે ખતમ થઈ ચૂકી હતી, અને સમાધાની સંતોષ છલકાઇ રહ્યો હતો.